## Uredba o unutarnjem ustrojstvu Ministarstva hrvatskih branitelja iz Domovinskog rata

### NN 29/2000 (15.3.2000.), Uredba o unutarnjem ustrojstvu Ministarstva hrvatskih branitelja iz Domovinskog rata

# VLADA REPUBLIKE HRVATSKE

**585**

Na temelju članka 60. stavka 1. i 2. Zakona o sustavu državne
uprave (»Narodne novine«, br. 75/93, 48/99 i 15/2000),
Vlada Republike Hrvatske je na sjednici održanoj 9. ožujka
2000. godine, donijela

## UREDBU

### O UNUTARNJEM USTROJSTVU MINISTARSTVA HRVATSKIH BRANITELJA IZ DOMOVINSKOG RATA

I. OPĆE ODREDBE

Članak 1.

Ovom Uredbom utvrđuje se unutarnje ustrojstvo Ministarstva
hrvatskih branitelja iz Domovinskog rata (u daljnjem tekstu: Ministarstvo),
nazivi upravnih organizacija i drugih ustrojstvenih jedinica,
njihov djelokrug i način upravljanja, te okvirni broj potrebnih
državnih službenika i namještenika Ministarstva,
kao i druga pitanja od značenja za rad Ministarstva.

Članak 2.

Unutarnje ustrojstvo i upravljanje ustrojstvenim jedinicama Ministarstva,
te okviran broj državnih službenika i namještenika
uređuje se na način da Ministarstvo može racionalno,
stručno i djelotvorno obavljati poslove iz svog djelokruga.

II. UNUTARNJE USTROJSTVO

Članak 3.

Za obavljanje poslova iz djelokruga Ministarstva ustrojavaju se
sljedeće unutarnje ustrojstvene jedinice:

1. Kabinet ministra

2. Ured tajnika Ministarstva

3. Uprava za hrvatske branitelje i članove njihovih obitelji

4. Uprava za pravne poslove

5. Uprava za stambene poslove

6. Uprava za financije i proračun

7. Odjel za unutarnji nadzor i kontrolu.

III. DJELOKRUG UNUTARNJIH USTROJSTVENIH JEDINICA

*1. Kabinet ministra*

Članak 4.

U Kabinetu ministra obavljaju se:

administrativni i stručni poslovi za ministra i njegovog
zamjenika; protokolarni poslovi; poslovi iz područja odnosa
sa sredstvima javnog priopćavanja; poslovi u svezi odnosa
s Hrvatskim državnim saborom, Vladom Republike Hrvatske i
tijelima državne uprave te s pravnim osobama koje imaju javne
ovlasti iz djelokruga Ministarstva; poslovi u svezi sa zaprimanjem
i rješavanjem pošte upućene ministru i njegovom
zamjeniku; poslovi u svezi s evidencijom i pohranom povjerljive
pošte; te drugi stručni i administrativni poslovi
u svezi s ostvarivanjem programa rada i djelovanja ministra i
njegovog zamjenika.

*2. Ured tajnika ministarstva*

Članak 5.

Ured tajnika Ministarstva poduzima mjere za osiguranje učinkovitosti
u radu, te tehnički usklađuje rad unutarnjih ustrojstvenih
jedinica Ministarstva i upravnih organizacija u sastavu Ministarstva,
izrađuje i prijedlog plana rada Ministarstva na temelju nacrta
planova rada uprava i drugih ustrojstvenih jedinica Ministarstva,
usklađuje poslove na ostvarivanju plana rada, skrbi o stanju
kadrova u Ministarstvu, brine o stručnom osposobljavanju
i usavršavanju državnih službenika i namještenika
u tijeku službe i o urednom i pravilnom korištenju imovine
i sredstava za rad, nadzire rad državnih službenika
i namještenika, nadzire i usklađuje provedbu obrambenih
i sigurnosnih mjera, te obavlja i druge poslove koje odredi ministar.

Za obavljanje poslova iz djelokruga Ureda tajnika Ministarstva
ustrojavaju se:

- Odjel za kadrovske i opće poslove i

- Odjel za informatizaciju.

Članak 6.

1. ODJEL ZA KADROVSKE I OPĆE POSLOVE

Odjel za kadrovske i opće poslove obavlja poslove u svezi
sa zapošljavanjem državnih službenika i namještenika
u Ministarstvu, vodi propisane evidencije i osobne očevidnike,
obavlja administrativne i druge poslove u svezi s prijmom, rasporedom
i otpustom državnih službenika i namještenika,
obavlja poslove u svezi s održavanjem opreme, objekata i
sredstava, organizira prijevoz dužnosnika i službenika
Ministarstva, obavlja prijepis i umnožavanje, vodi poslove
pisarnice i pismohrane, skrbi o održavanju objekata i prostorija
Ministarstva te obavlja druge opće, tehničke i pomoćno-tehničke
poslove, nabavlja stvari i opremu za potrebe ustrojstvenih jedinica
Ministarstva.

Članak 7.

2. ODJEL ZA INFORMATIZACIJU

Odjel za informatizaciju skuplja i obrađuje podatke o obiteljima
poginuloga, umrloga, zatočenoga ili nestaloga hrvatskog
branitelja, HRVI iz Domovinskog rata, razvojačenih hrvatskih
branitelja i članova njihovih obitelji i mirnodopskih vojnih
invalida iz Domovinskog rata.

Odjel obavlja stručne poslove koji se odnose na izradu
prijedloga o unapređenju tehničke i informatičke
djelatnosti Ministarstva, predlaže primjenu novih tehnologija
i metoda rada u Ministarstvu; analizira i odabire sve komplementarne
infotehnologije, nadzire tekuće održavanje informatičke
opreme, educira službenike i namještenike na području
informatike, prati i analizira svjetske i domaće standarde
u pogledu automatske obrade podataka, obučava službenike
i namještenike glede uvođenja novoinstalirane opreme,
premješta (sklapa i instalira) postojeću strojnu opremu
pri internoj preraspodjeli, surađuje sa servisom zaduženim
za održavanje strojne opreme, utvrđuje programsku (aplikativnu
i sustavnu) podršku, održava aplikacije radi nesmetanog
rada informatičkog sustava u mreži - poslužitelja
(server) s radnim stranicama (client), pisačima, modemima
i sl., kreira sistemske podatke potrebne za omogućavanje
rada u mreži (korisnička imena, šifre, dozvole
i sl.), administrira bazom podataka, izrađuje sigurnosne kopije
baze; te obavlja i druge poslove koje odredi tajnik i ministar
neposredno.

*3. Uprava za hrvatske branitelje i članove njihovih
obitelji*

Članak 8.

Uprava za hrvatske branitelje i članove njihovih obitelji
obavlja upravne i stručne poslove u svezi s pravnim položajem
i rješavanjem statusnih i drugih pitanja obitelji poginulih,
zatočenih, umrlih i nestalih hrvatskih branitelja iz Domovinskog
rata, HRVI iz Domovinskog rata, mirnodopskih vojnih invalida,
razvojačenih hrvatskih branitelja i članova njihovih
obitelji, predlaže mjere za poboljšanje njihova statusa
i ostvarivanje Zakonom zajamčenih prava.

Uprava obavlja stručne poslove profesionalne rehabilitacije
HRVI iz Domovinskog rata, potiče program samozapošljavanja
razvojačenih hrvatskih branitelja, usmjerava i provodi
nacionalni program psihosocijalne pomoći i rehabilitacije
hrvatskih branitelja i članova njihovih obitelji, identifikacije
i ekshumacije poginulih hrvatskih branitelja, obilježavanja
mjesta masovnih grobnica žrtava iz Domovinskog rata, surađuje
s Komisijom za zatočene i nestale Vlade Republike Hrvatske,
Ministarstvom obrane, Ministarstvom unutarnjih poslova, Ministarstvom
pravosuđa uprave i lokalne samouprave te Ministarstvom zdravstva.

Za obavljanje poslova iz djelokruga Uprave za hrvatske branitelje
i članove njihovih obitelji ustrojavaju se:

- Odjel za skrb o obiteljima poginuloga, umrloga, zatočenoga
ili nestaloga hrvatskog branitelja

- Odjel za skrb o HRVI iz Domovinskog rata,

- Odjel za razvojačene hrvatske branitelje,

- Odjel za psihosocijalnu pomoć i rehabilitaciju

- Odjel za koordinaciju rada s udrugama.

Članak 9.

1. ODJEL ZA SKRB O OBITELJIMA POGINULOGA, UMRLOGA, ZATOČENOGA
ILI NESTALOGA HRVATSKOG BRANITELJA

Odjel za skrb o obiteljima poginuloga, umrloga, zatočenoga
ili nestaloga hrvatskog branitelja obavlja upravne i stručne
poslove u svezi s pravnim položajem, rješavanjem statusnih
i drugih pitanja obitelji poginuloga, umrloga, zatočenoga
ili nestaloga hrvatskog branitelja, prati njihovo stanje i pravni
položaj, predlaže mjere za poboljšanje njihova
statusa i ostvarivanje Zakonom zajamčenih prava, te obavlja
i druge stručne poslove iz ovoga područja.

U Odjelu se vodi baza podataka i cjelovita evidencija svih zatočenih
ili nestalih hrvatskih branitelja iz Domovinskog rata, vode, organiziraju
i usklađuju svi poslovi vezani uz traženje zatočenih
ili nestalih hrvatskih branitelja koji su bili zatočeni
u neprijateljskim logorima tijekom Domovinskog rata, organizira
ekshumacije iz masovnih grobnica i identifikacije, te ostvaruju
kontakti s obiteljima zatočenih ili nestalih, kao i kontakti
s međunarodnim organizacijama i udrugama građana koje
okupljaju obitelji zatočenih i nestalih hrvatskih branitelja
Domovinskog rata.

Članak 10.

2. ODJEL ZA SKRB O HRVI IZ DOMOVINSKOG RATA

Odjel za skrb o HRVI iz Domovinskog rata obavlja upravne i stručne
poslove u svezi s pravnim položajem i rješavanjem statusnih
i drugih pitanja HRVI iz Domovinskog rata, prati stanje i pravni
položaj HRVI, predlaže mjere za poboljšanje njihova
statusa i ostvarivanje Zakonom zajamčenih prava HRVI iz
Domovinskog rata radi ostvarivanja prava, provodi stručne
poslove profesionalne rehabilitacije HRVI iz Domovinskog rata
radi njihova stručna osposobljavanja za rad i život
u civilnim strukturama društva, te obavlja i druge stručne
poslove iz ovoga područja.

Članak 11.

3. ODJEL ZA RAZVOJAČENE HRVATSKE BRANITELJE

Odjel za razvojačene hrvatske branitelje obavlja upravne
i stručne poslove koji se odnose na pravni položaj,
rješavanje pravnog položaja i drugih pitanja razvojačenih
branitelja i članova njihovih obitelji, skrb o razvojačenim
hrvatskim braniteljima i stvaranje uvjeta za njihovo uključivanje
u društveni i gospodarski život u Republici Hrvatskoj,
ostvaruje kontinuiranu informiranost i suradnju s Ministarstvom
obrane Republike Hrvatske u području pravne zaštite
i skrbi o razvojačenim hrvatskim braniteljima, surađuje
sa Zavodom za zapošljavanje glede zapošljavanja i školovanja
razvojačenih hrvatskih branitelja, te usko surađuje
sa svim udrugama branitelja, dragovoljaca i veterana iz Domovinskog
rata glede poboljšanja skrbi o razvojačenim hrvatskim
braniteljima, te obavlja sve ostale poslove po odluci ministra
i pomoćnika ministra.

Odjel obavlja stručne poslove vezane za izradu i provođenje
zakona i drugih propisa vezanih za poboljšanje skrbi o razvojačenim
hrvatskim braniteljima, te pruža pravnu pomoć razvojačenim
hrvatskim braniteljima i njihovim obiteljima glede ostvarivanja
njihovih prava.

Članak 12.

4. ODJEL ZA PSIHOSOCIJALNU POMOĆ I REHABILITACIJU

Odjel za psihosocijalnu pomoć i rehabilitaciju provodi nacionalni
program psihosocijalne pomoći i rehabilitacije obitelji
poginuloga, umrloga, zatočenoga ili nestaloga hrvatskog
branitelja, HRVI iz Domovinskog rata te hrvatskih branitelja i
članova njihovih obitelji u svim dijelovima i njihovo uključivanje
u redoviti život, osmišljava, prati i nadzire provedbu
programa psihosocijalne pomoći i rehabilitacije, te obavlja
i druge poslove iz ovoga područja.

Odjel za psihosocijalnu pomoć i rehabilitaciju putem svojih
županijskih i gradskih središta ostvaruje psihosocijalne
programe, te skrbi o svekolikoj pomoći za obitelji poginuloga,
umrloga, zatočenoga ili nestaloga hrvatskog branitelja,
HRVI iz Domovinskog rata, razvojačenih hrvatskih branitelja
i članova njihovih obitelji te mirnodopskih vojnih invalida.

Odjel obavlja i stručne poslove i poduzima mjere za poticanje
cjelovite zdravstvene, socijalne i psihosocijalne skrbi o obitelji
poginuloga, umrloga, zatočenog ili nestalog hrvatskog branitelja,
HRVI iz Domovinskog rata, razvojačenih hrvatskih branitelja
iz Domovinskog rata i članova njihovih obitelji i mirnodopskih
vojnih invalida.

Odjel usklađuje rad stručnih psihosocijalnih timova
u županijama i gradovima, brine o njihovoj opremljenosti,
edukaciji, stručno-istraživačkom radu i stalnoj
evaluaciji programa.

Odjel skrbi o tome da se program odvija po najvišim svjetskim
profesionalnim standardima u cilju unapređenja rada psihosocijalnih
timova na terenu i najveće moguće skrbi o obiteljima
poginuloga, umrloga, zatočenog ili nestaloga hrvatskog
branitelja, HRVI iz Domovinskog rata, razvojačenih hrvatskih
branitelja i članova njihovih obitelji te mirnodopskih
vojnih invalida.

Članak 13.

4. ODJEL ZA KOORDINACIJU RADA S UDRUGAMA

Odjel za koordinaciju rada s udrugama poduzima mjere i radnje
za suradnju sa svim udrugama hrvatskih branitelja iz Domovinskog
rata, HRVI iz Domovinskog rata i članova obitelji poginuloga,
umrlog, zatočenog ili nestalog hrvatskog branitelja koje
su u djelokrugu Ministarstva, usklađuje rad s udrugama, pomaže
udrugama u provedbi njihovih zadaća iz djelokruga Ministarstva,
te obavlja i druge poslove koordinacije rada s udrugama.

*4. Uprava za pravne poslove*

Članak 14.

Uprava za pravne poslove obavlja stručne poslove u svezi
s izradom zakonskih i drugih propisa iz djelokruga Ministarstva,
daje stručna mišljenja na nacrte propisa iz djelokruga
Ministarstva, daje stručna mišljenja i objašnjenja
o načinu provedbe zakona, prati stanje u primjeni i provedbi
propisa, rješava upravne stvari u drugostupanjskome upravnom
postupku, osim onih koji su stavljeni u djelokrug druge Uprave,
obavlja druge pravne poslove, te obavlja upravne i druge stručne
poslove u svezi s dodjelom čina posmrtno i dodjelom čina
i promaknućem u činove oružanih snaga Republike
Hrvatske poginulih, umrlih i zatočenih hrvatskih branitelja
odnosno HRVI iz Domovinskog rata, sukladno posebnim propisima.

Uprava za pravne poslove surađuje s »Hrvatskim zavodom
za mirovinsko osiguranje« u svezi s ostvarivanjem prava na
invalidske i obiteljske mirovine sukladno Zakonu:

U sklopu Uprave za pravne poslove ustrojavaju se:

- Odjel za izradu propisa

- Odjel za pravnu pomoć

- Odjel za upravni postupak, i

- Odjel za činove, mirovine i odličja.

Članak 15.

1. ODJEL ZA IZRADU PROPISA

Odjel za izradu propisa priprema nacrte prijedloga Zakona i prijedloge
drugih propisa, usklađuje rad u normativnoj djelatnosti, daje
stručna mišljenja i objašnjenja o načinu
provedbe propisa iz djelokruga Ministarstva te obavlja i druge
pravne poslove.

Članak 16.

2. ODJEL ZA PRAVNU POMOĆ

Odjel za pravnu pomoć obavlja upravne i druge stručne
poslove u svezi s primjenom i provedbom propisa iz djelokruga
Ministarstva, prati stanje u ovome području, rješava
pritužbe, predstavke i zamolbe pravnih i fizičkih
osoba iz djelokruga Ministarstva te obavlja i druge pravne poslove.

Članak 17.

3. ODJEL ZA UPRAVNI POSTUPAK

Odjel za upravni postupak rješava u drugostupanjskom upravnom
postupku iz djelokruga Ministarstva, nadzire rješavanje upravnih
stvari u prvostupanjskome upravnom postupku u područnim
jedinicama Ministarstva, priprema prijedloge odgovora na tužbe
u upravnom sporu pred Upravnim sudom Hrvatske te obavlja i druge
pravne poslove.

Članak 18.

4. ODJEL ZA ČINOVE, MIROVINE I ODLIČJA

Odjel za činove, mirovine i odličja obavlja poslove
u svezi s dodjelom čina posmrtno i promaknućem, odnosno
dodjelom i promaknućem u činove oružanih snaga
Republike Hrvatske poginulih, umrlih, zatočenih ili nestalih
hrvatskih branitelja i HRVI iz Domovinskog rata, u skladu s posebnim
propisima, surađuje s »Hrvatskim zavodom za mirovinsko
osiguranje« u svezi s ostvarivanjem prava na invalidske i
obiteljske mirovine HRVI iz Domovinskog rata i obitelji poginuloga,
umrloga, zatočenoga ili nestaloga hrvatskoga branitelja,
te obavlja poslove u svezi s dodjelom odlikovanja i priznanja
Republike Hrvatske stradalnicima iz Domovinskoga rata, u skladu
s posebnim zakonom.

*5. Uprava za stambene poslove*

Članak 19.

Uprava za stambene poslove obavlja upravne i druge stručne
poslove stambenog zbrinjavanja obitelji poginuloga, umrloga, zatočenoga
ili nestaloga hrvatskog branitelja i HRVI iz Domovinskog rata,
i to izrada Liste reda prvenstva za dodjelu stanova i stambenih
kredita, šifriranje, najam i otkup dodijeljenih stanova,
unos i evidenciju baze podataka, praćenje otplate i najma,
kao i samo gospodarenje Stambenim fondom za stradalnike Domovinskog
rata, te u svezi s tim surađuje s Ministarstvom za javne radove,
obnovu i graditeljstvo, usklađuje provedbu njihovog stambenog
zbrinjavanja, prati stanje u tom području, donosi i poduzima
učinkovite mjere za stambeno zbrinjavanje.

Za obavljanje poslova iz djelokruga Uprave za stambene poslove
ustrojavaju se:

- Odjel za dodjelu stanova

- Odjel za dodjelu stambenih kredita

- Odjel gospodarenja.

Članak 20.

1. ODJEL ZA DODJELU STANOVA

Odjel za dodjelu stanova obavlja stručne poslove izrade
Liste reda prvenstva, evidenciju, šifriranje i dodjelu stanova
stradalnicima Domovinskog rata.

Članak 21.

2. ODJEL ZA DODJELU STAMBENIH KREDITA

Odjel za dodjelu stambenih kredita obavlja stručne poslove
izrade Liste reda prvenstva za stradalnike i to: dodjela kredita
za kupnju stana ili kuće, izgradnju, poboljšanje uvjeta
života, za razliku kvadrata, te dogradnju, kao i izračun
iznosa dodijeljenog kredita.

Članak 22.

3. ODJEL GOSPODARENJA

Odjel za otkup stanova obavlja poslove gospodarenja i najma dodijeljenih
stanova kao i samog otkupa i izračuna cijene stana.

*6. Uprava za financije i proračun*

Članak 23.

Uprava za financije i proračun obavlja stručne poslove
koji se odnose na: planiranje potrebnih financijskih i materijalnih
sredstava, izradu odgovarajućih izvješća, pregled
i plansko-analitičke podatke, izradu bilance i računa
primitaka i izdataka, praćenje i izvršenje tekućih
i kapitalnih izdataka sukladno pozicijama državnog proračuna,
obračun isplate plaća i drugih novčanih naknada
(trajna i jednokratna prava), vođenje propisane knjigovodstvene
i financijske dokumentacije te obavlja i druge poslove koje odredi
ministar.

Za obavljanje poslova Uprave za financije i proračun ustrojavaju
se sljedeći odjeli:

- Odjel za financije i računovodstvene poslove

- Odjel za proračun.

Članak 24.

1. ODJEL ZA FINANCIJE I RAČUNOVODSTVENE POSLOVE

Odjel za financije i računovodstvene poslove obavlja stručne
poslove koji se odnose na planiranje i izvršenje tekućih
izdataka, knjigovodstveno praćenje izvršenja primitaka
i izdataka po pozicijama državnog proračuna, blagajničko
poslovanje, izvršava obveze po ugovorima o nabavkama, sudjeluje
u provođenju nadzora svih korisnika iz djelokruga računovodstvenog
poslovanja, kontira i kontrolira knjigovodstvenu dokumentaciju,
vrši evidenciju financijskih promjena u Glavnoj knjizi I,
Glavnoj knjizi II i pomoćnim knjigama za osnovna sredstva,
sitni inventar, nabavu ulaznih i izlaznih računa i sl.,
izradu mjesečnih, tromjesečnih i godišnjih
financijskih izvješća, izradu analitičko-planskih
i financijskih pokazatelja, te obavlja i druge poslove iz djelokruga
Uprave koje odredi pomoćnik ministra.

Članak 25.

2. ODJEL ZA PRORAČUN

Odjel za proračun obavlja stručne poslove u izradi
prijedloga proračuna i financijskog plana radi osiguranja
sredstava za rad Ministarstva, nadzire namjensko trošenje
sredstava, pribavlja i izrađuje izvješća o financijskom
poslovanju, obavlja poslove plana i analitike te druge poslove
iz ovoga područja.

*7. Odjel za unutarnji nadzor i kontrolu*

Članak 26.

Odjel za unutarnji nadzor i kontrolu obavlja unutarnji nadzor
upravnih, financijsko-računovodstvenih i drugih stručnih
poslova u svezi s nadzorom i kontrolom u primjeni i provedbi propisa
iz djelokruga Ministarstva, prati i nadzire stanje u ovome području,
izrađuje plan internog nadzora i kontrole, nadzire na utrošcima
proračunskih sredstava i vrši kontrolu istih, djeluje
preventivno i savjetodavno, nadzire i sprječava eventualne
zlouporabe, izvještava i upozorava ministra na eventualne
nepravilnosti ili ako ocijeni da bi iste mogle nastati te obavlja
i druge poslove koje odredi tajnik, zamjenik ministra ili ministar.

IV. UNUTARNJE USTROJSTVENE JEDINICE IZVAN SJEDIŠTA
MINISTARSTVA

Članak 27.

Za obavljanje upravnih i stručnih poslova iz djelokruga
Ministarstva izvan sjedišta Ministarstva ustrojavaju se odjeli
hrvatskih branitelja i članova njihovih obitelji kao područne
jedinice u županijama i Gradu Zagrebu.

Područna jedinica - Odjeli hrvatskih branitelja i članova
njihovih obitelji u županijama i Gradu Zagrebu obavljaju
poslove u svezi s pravnim položajem, rješavanjem statusnih
i drugih pitanja obitelji poginuloga, umrloga, zatočenoga
ili nestaloga hrvatskog branitelja, HRVI iz Domovinskog rata,
razvojačenih hrvatskih branitelja i članova njihovih
obitelji, mirnodopskih vojnih invalida iz Domovinskog rata, rješavaju
o pravima ovih skupina u prvostupanjskome upravnom postupku, nadziru
stanje na području svoga djelovanja iz djelokruga Ministarstva.

U sklopu područnih jedinica ustrojavaju se odsjeci.

U područnim jedinicama djeluju prvostupanjska liječnička
povjerenstva, čiji broj utvrđuje ministar.

Članak 28.

Odsjeci u područnim jedinicama odjela hrvatskih branitelja
i članova njihovih obitelji u županijama i Gradu Zagrebu
izrađuju nacrte rješenja u prvostupanjskome upravnom
postupku o pravima i obvezama iz djelokruga Ministarstva, te obavljaju
ostale poslove skrbi.

Članak 29.

Područne jedinice - odjeli hrvatskih branitelja i članova
njihovih obitelji u županijama i Gradu Zagrebu su:

1. Odjel hrvatskih branitelja i članova njihovih obitelji
- P. J. sa sjedištem u Bjelovaru s odsjecima u Bjelovaru
i Daruvaru;

2. Odjel hrvatskih branitelja i članova njihovih obitelji
- P. J. sa sjedištem u Čakovcu s odsjekom u Čakovcu;

3. Odjel hrvatskih branitelja i članova njihovih obitelji
- P. J. sa sjedištem u Dubrovniku s odsjecima u Dubrovniku,
Korčuli i Metkoviću;

4. Odjel hrvatskih branitelja i članova njihovih obitelji
- P. J. sa sjedištem u Gospiću s odsjecima u Gospiću
i Otočcu;

5. Odjel hrvatskih branitelja i članova njihovih obitelji
- P. J. sa sjedištem u Karlovcu s odsjecima u Karlovcu i
Ogulinu;

6. Odjel hrvatskih branitelja i članova njihovih obitelji
- P. J. sa sjedištem u Koprivnici s odsjecima u Koprivnici
i Križevcima;

7. Odjel hrvatskih branitelja i članova njihovih obitelji
- P. J. sa sjedištem u Krapini s odsjekom u Krapini;

8. Odjel hrvatskih branitelja i članova njihovih obitelji
- P. J. sa sjedištem u Osijeku s odsjecima u Osijeku, Ðakovu,
Belom Manastiru, Našicama i Valpovu;

9. Odjel hrvatskih branitelja i članova njihovih obitelji
- P. J. sa sjedištem u Pazinu s odsjecima u Pazinu, Puli
i Poreču;

10. Odjel hrvatskih branitelja i članova njihovih obitelji
- P. J. sa sjedištem u Požegi s odsjecima u Požegi
i Pakracu;

11. Odjel hrvatskih branitelja i članova njihovih obitelji
- P.J. sa sjedištem u Rijeci s odsjecima u Rijeci, Delnicama
i Crikvenici;

12. Odjel hrvatskih branitelja i članova njihovih obitelji
- P.J. sa sjedištem u Sisku s odsjecima u Sisku, Novskoj,
Kutini i Petrinji;

13. Odjel hrvatskih branitelja i članova njihovih obitelji
- P.J. sa sjedištem u Slavonskom Brodu sa odsjecima u Slavonskom
Brodu i Novoj Gradišci;

14. Odjel hrvatskih branitelja i članova njihovih obitelji
- P.J. sa sjedištem u Splitu sa odsjecima u Splitu 1, Splitu
2, Sinju, Imotskom i Makarskoj;

15. Odjel hrvatskih branitelja i članova njihovih obitelji
- P.J. sa sjedištem u Šibeniku sa odsjecima u Šibeniku,
Drnišu i Kninu;

16. Odjel hrvatskih branitelja i članova njihovih obitelji
- P.J. sa sjedištem u Varaždinu sa odsjecima u Varaždinu,
Ivancu i Novom Marofu;

17. Odjel hrvatskih branitelja i članova njihovih obitelji
- P.J. sa sjedištem u Virovitici sa odsjecima u Virovitici
i Slatini;

18. Odjel hrvatskih branitelja i članova njihovih obitelji
- P.J. sa sjedištem u Vukovaru sa odsjecima u Vukovaru, Vinkovcima
i Županji;

19. Odjel hrvatskih branitelja i članova njihovih obitelji
- P.J. sa sjedištem u Zadru sa odsjecima u Zadru i Biogradu
n/M;

20. Odjel hrvatskih branitelja i članova njihovih obitelji
- P.J. sa sjedištem u Gradu Zagrebu sa odsjecima 1, 2, 3,
4, 5 i 6.

Ministar propisuje vrijeme i mjesto održavanja uredovnih
dana za rad sa strankama sukladno lokalnim prilikama što
će se pobliže urediti Pravilnikom u unutarnjem redu
Ministarstva.

V. UPRAVLJANJE UNUTARNJIM USTROJSTVENIM JEDINICAMA MINISTARSTVA

Članak 30.

Radom Ministarstva upravlja ministar.

Upravama u Ministarstvu upravljaju pomoćnici ministra.

Radom odjela upravljaju načelnici odjela.

Radom odjela hrvatskih branitelja i članova njihovih obitelji
kao područnim jedinicama Ministarstva upravlja pročelnik
koji ima položaj načelnika odjela.

Radom kabineta ministra upravlja tajnik kabineta.

Radom Ureda tajnika Ministarstva upravlja tajnik Ministarstva.

Radom odsjeka upravlja donačelnik.

Članak 31.

Zamjenik ministra odgovoran je za svoj rad ministru i Vladi Republike
Hrvatske.

Tajnik Ministarstva za svoj rad odgovara ministru.

Pomoćnici ministra odgovorni su za svoj rad ministru.

Načelnik odjela za unutarnji nadzor i kontrolu odgovoran
je za svoj rad ministru i tajniku Ministarstva.

Načelnici odjela u sastavu ureda tajnika Ministarstva odgovorni
su za svoj rad ministru i tajniku Ministarstva.

Načelnici odjela u sastavu uprava odgovorni su za svoj
rad ministru i pomoćniku ministra koji upravlja tom Upravom.

Pročelnici odjela - P.J. odgovorni su za svoj rad ministru
i pomoćnicima ministra.

Donačelnici odsjeka odgovorni su za svoj rad ministru,
pomoćniku ministra i pročelniku odjela u čijem
su sastavu.

Članak 32.

Savjetodavno tijelo ministra je Kolegij ministra.

Stalni članovi Kolegija ministra su: zamjenik ministra,
tajnik Ministarstva i pomoćnici ministra.

Ostali službenici Ministarstva pozivaju se na sjednice Kolegija
ministra po potrebi.

VI. SLUŽBENICI I NAMJEŠTENICI MINISTARSTVA

Članak 33.

Poslove i zadaće iz djelokruga Ministarstva, ovisno o vrsti,
složenosti, stručnoj spremi i drugim uvjetima, obavljaju
službenici i namještenici raspoređeni u službenička
zvanja i položaje te namještenička radna mjesta.

Okviran broj državnih službenika i namještenika
potrebnih za obavljanje poslova iz mjerodavnosti Ministarstva
prikazan je u tablici koja je sastavni dio ove Uredbe, ali se
neće objaviti u »Narodnim novinama«.

VII. SURADNJA S DRUGIM TIJELIMA DRŽAVNE UPRAVE I
PRAVNIM OSOBAMA KOJE IMAJU JAVNE OVLASTI

Članak 34.

Ministarstvo surađuje s drugim tijelima državne uprave
i pravnim osobama koje imaju javne ovlasti u svezi s ostvarivanjem
stručnih i upravnih poslova iz djelokruga Ministarstva.

Ministarstvo potiče i promiče rad udruga osnovanih
u djelokrugu svoga rada.

Ministarstvo surađuje i sa stručnim, znanstvenim i
drugim ustanovama i institucijama radi rješavanja pojedinih
stručnih i upravnih pitanja iz djelokruga Ministarstva.

Članak 35.

Radi rasprave o pojedinim pitanjima iz djelokruga Ministarstva,
utvrđivanja nacrta propisa, davanja stručnih mišljenja
i prijedloga o važnim pitanjima iz djelokruga Ministarstva,
ministar osniva stručne savjete odnosno radne skupine.

Aktom o osnivanju utvrđuje se djelokrug i način rada
stručnog savjeta odnosno radne skupine.

VIII. PRIJELAZNE I ZAVRŠNE ODREDBE

Članak 36.

Pitanja važna za rad Ministarstva koja nisu uređena Zakonom,
Uredbom o načelima za unutarnje ustrojstvo i o radnom vremenu
tijela državne uprave i ovom Uredbom, uredit će se
Pravilnikom o unutarnjem redu Ministarstva.

Pravilnikom iz stavka 1. ovoga članka utvrdit će
se broj potrebnih državnih službenika i namještenika
s naznakom njihovih temeljnih poslova i zadaća, stručnih
uvjeta potrebnih za njihovo obavljanje, njihove ovlasti i odgovornosti,
te druga pitanja važna za rad Ministarstva.

Ministar će u roku od 30 dana od dana stupanja na snagu
ove Uredbe donijeti Pravilnik o unutarnjem redu Ministarstva.

Članak 37.

Danom stupanja na snagu ove Uredbe prestaje važiti Uredba
o unutarnjem ustrojstvu Ministarstva hrvatskih branitelja iz Domovinskog
rata (»Narodne novine« broj 12/99 i 37/99).

Članak 38.

Ova Uredba stupa na snagu osmog dana od dana objave u »Narodnim
novinama«.

Klasa: 023-03/00-01/17
Urbroj: 5030104-00-1
Zagreb, 9. ožujka 2000.

Potpredsjednik, zamjenik predsjednika
**dr. sc. Goran Granić,** v. r.

Uredba, NN 29/2000-585